杜甫
送顾八分文学适洪吉州
中郎石经后，八分盖憔悴。顾侯运炉锤，笔力破馀地。
昔在开元中，韩蔡同赑屃。玄宗妙其书，是以数子至。
御札早流传，揄扬非造次。三人并入直，恩泽各不二。
顾于韩蔡内，辨眼工小字。分日示诸王，钩深法更秘。
文学与我游，萧疏外声利。追随二十载，浩荡长安醉。
高歌卿相宅，文翰飞省寺。视我扬马间，白首不相弃。
骅骝入穷巷，必脱黄金辔。一论朋友难，迟暮敢失坠。
古来事反覆，相见横涕泗。向者玉珂人，谁是青云器。
才尽伤形体，病渴污官位。故旧独依然，时危话颠踬。
我甘多病老，子负忧世志。胡为困衣食，颜色少称遂。
远作辛苦行，顺从众多意。舟楫无根蒂，蛟鼍好为祟。
况兼水贼繁，特戒风飙驶。崩腾戎马际，往往杀长吏。
子干东诸侯，劝勉防纵恣。邦以民为本，鱼饥费香饵。
请哀疮痍深，告诉皇华使。使臣精所择，进德知历试。
恻隐诛求情，固应贤愚异。列士恶苟得，俊杰思自致。
赠子猛虎行，出郊载酸鼻。